På Aalborg Techcollege er der tomme stole rundt omkring i klasselokalerne og i faglokalerne. - Vi har opfordret vores elever til at cykle i skole i dag, fortæller Rikke Palmgren, uddannelsesdirektør for HTX i Friis i Aalborg, som hører under Aalborg Tech College. I følge uddannelsesdirektøren har skolen en del indpendlere, og nogle af dem er altså ikke nået frem på grund af blokaden. - Problemet er størst, hvis man kommer syd fra fjorden, men en del af vore elever kommer med toget, fortæller Rikke Palmgren videre. Heldigvis, siger uddannelseslederen, har 3. g'erne fået læseferie, og det er kun 1. og 2. g'erne, som skal snegle sig igennem blokaderne i dag. Men de elever, som ikke kan nå frem, skal ikke være bange for at gå glip af undervisningen. - Coronatiden har jo vist os, at vi sagtens kan lave hybridundervisning, så det er en løsning, vi benytter os af. Men jeg har ikke indtrykket af, at der er massiv mangel på elever ude i klasselokalerne, siger Rikke Palmgren. Nordjyllands Politi har meldt ud, at de allerede nu har uddelt deres to første sigtelser for ulovlige parkeringer i forbindelse med dagens vognmandsblokade.

Referat:
På Aalborg Tech College er det ikke alle elever, som er mødt frem.